विवादों के चलते भगवान ने भारत में सरकारी नौकरी छोड़ दी और बहरीन चले गए। बहरीन में कैलटेक्स ऑइल जॉइन मेंउन्हें एचपीसीएल से 20 गुना ज़्यादा सैलरी मिल रही थी। इसी दौरान भगवान गवई ने माँ से सब्जी बेचने का काम छुड़वा दिया और गाँव में ज़मीन खरीदकर माँ और भाई को खेती करने भेज दिया तथा खुद बहरीन चले गए। सात साल में उन्हें तीन प्रमोशन मिले और उनकी सैलरी ढाई गुना हो गई। फिर दुबई में एमिरेटस नेशनल ऑइल कंपनी (इनोक) की नई रिफाईनरी से उन्हें डबल सैलरी का ऑफर आया और वे दुबई चले गए। यहाँ भगवान गवई का काम इनोक रिफाईनरी से दुनिया-भर में तेल भेजने का था। इसी दौरान उनकी मुलाक़ात बकी मोहम्मद से हुई जिनसे भगवान गवई इनोक के लिए जहाज़ किराये पर लेते थे। बकी ने उनसे कहा कि अगर वे इतनी अच्छी तरह से ऑइल की ट्रेडिंग कर लेते हैं तो अपना काम क्यों नहीं शुरू कर लेते? अनपढ़ बकी खुद केवल हस्ताक्षर करना जानते थे, लेकिन फिर भी अपना बिज़नेस करते थे। उनसे प्रेरणा लेकर भगवान गवई ने बिज़नेस की दुनिया मेंकदम रखने का निर्णय लिया।